

Marko Gorban

kantsler Meie 5.02.2024 nr 1-3/14

Regionaal- ja Põllumajandusministeerium

Maarjo Mändmaa

kantsler

Sotsiaalministeerium

**Ettepanekud antimikroobsete ravimite andmebaasi kasutamise parendamiseks**

Austatud Marko Gorban ja Maarjo Mändmaa

Maaeluministri määrus nr 68 „Veterinaarteenuse osutamise kohta arvestuse pidamise ning aruande ja andmete esitamise täpsemad nõuded ja kord“ (edaspidi *määrus nr 68*) jõustus 1. detsembril 2021 ning alates 5. aprillist 2023 rakendus veterinaararstile kohustus esitada Põllumajandus- ja Toiduameti (edaspidi *PTA*) kliendiportaali (edaspidi *E-andmekogu*) kaudu andmeid välja kirjutatud ravimite ning veterinaarteenuse osutamise käigus väljastatud ja kasutatud ravimite kohta. Nüüdseks on veterinaararstid kasutatud E-andmekogu pool aastat. Käesoleva kirjaga anname tagasisidet andmete edastamisega ilmnenud probleemidest ning teeme ettepanekud E-andmekogu parendamiseks.

Kiri on koostatud järgmiste E-andmekogu rakendamisega seotud arutelude põhjal:

* Seakasvatajate ja sealihatootmise ümarlaud, 17. jaanuar 2024
* PTA kliendinõukoja koosolek, 30. november 2023, päevakorrapunkt Kuidas toimib AB register
* Eesti Põllumajandus-Kaubanduskoja Lihafoorum, 15. november 2023.
1. **E-andmekogu liidestamine teiste andmebaaside ja farmitarkvaraga**

Määruse nr 68 välja töötamisel andis Eesti Põllumajandus-Kaubanduskoda tagasiside (saadetud 01.04.2021 „Vastuskiri veterinaarias kasutatavate ravimite loomadel kasutamise andmete kogumise ettevalmistuseks“ kirja nr 1-3/51-1), milles E-andmekogu kasutajasõbralikuks muutmiseks tegime ettepaneku „luua loomapidajale digitaalne platvorm, mille kaudu saab tootja vajalikke andmeid esitada, kasutades selleks oma farmitarkvara või teenust pakkuvate (nt EPJ) ettevõtete süsteeme“. 26. märtsil 2021.a kohtusid tollased Maaeluministeeriumi esindajad Eesti Põllumajandus-Kaubanduskojaga, kus üheks teemaks oli E-andmekogu liidestamine teiste registrite ja andmebaasidega. Kohtumisel tegime ettepaneku, et E-andmekogu kasutamisel avaneks andmesisestajale eeltäidetud vorm, et vähendada samade andmete mitmekordset sisestamist erinevatesse andmebaasidesse. Pöörame siinkohal tähelepanu, et Vabariigi Valitsus võttis 2021.a detsembris vastu „Digiühiskonna arengukava 2030“, milles ühe alaeesmärgi „Andmepõhine riigivalitsemine ja andmete taaskasutus“ tegevusena on märgitud „Andmetest on olemas ajakohane ja terviklik ülevaade nii andmekogude kui ka andmestike tasandil. Andmeid saab omavahel linkida. Rakendatakse andmete ühekordse küsimise ja taaskasutuse põhimõtet.“

Siinkohal on kahetsusväärne meieni jõudnud info, et E-andmekogu arendamisel ei ole arvestatud vajadusega vähendada andmesisestajast veterinaararsti halduskoormust, puudub liidestamise võimalus ega rakendata andmete ühekordse küsimise ja taaskasutuse põhimõtet.

PTA kliendinõukoja koosolekul tõi veterinaararstide esindaja välja, et E-andmekogu peaks tuginema hulgimüügi andmetel. Kui hulgimüüja väljastab aruandluskohustusega ravimeid, ilmuks märge automaatselt E-andmekogusse. Ravimiametil kui veterinaarravimite müügilubade väljastajal, on teada kõik Eestis tegutsevad veterinaarravimite maaletoojad ning info maaletoojate sisseostetavate ja edasimüüdavate ravimite müügimahtude kohta. Sellekohast infot on kohustatud ravimite maaletoojatest ettevõtjad esitama ametile kord kvartalis. Ravimiameti veterinaarravimite statistika kohaselt väljastavad hulgimüüjad kõige enam veterinaarravimeid otse tegutsevale veterinaararstile, sh põllumajandusettevõtteid esindavale veterinaararstile. Kuivõrd veterinaarravimeid müüvad hulgimüügifirmad teavitavad müügiandmeid Ravimiametile, on riigiasutustel omavahelist andmevahetust võimalik oluliselt lihtsamalt juurutada. Senini ei ole aga tehtud edusamme Regionaal- ja Põllumajandusministeeriumi ja Sotsiaalministeeriumi andmebaasides hallatavate veterinaarravimite andmete ristkasutamiseks.

Paljudes põllumajandusloomade kasvatamisega tegelevates ettevõtetes on kasutusel oma farmitarkvara, milles sisaldub info kõikide loomadega seotud tegevuste kohta, sh looma vaktsineerimise ja ravimise info ning teave kasutatud ravimite kohta. Meile arusaamatutel põhjustel ei ole võimalik praegu panna farmitarkvara suhtlema E-andmekoguga ning seetõttu tuleb farmitarkvaras talletatud ravimi andmed esitada E-andmekogusse käsitsi. Juhul kui veterinaararst töötab mitmes farmis, on erinevate andemete sisestamine töömahukas ettevõtmine. Hulgimüüjalt saadud eeltäidetud info lihtsustaks olulisel määral andmesisestaja tööd.

Eesti Põllumajandusloomade Jõudluskontrolli (edaspidi *EPJ*) pakutav veterinaarandmete rakenduse „Vissuke“ lisamooduli kasutajad saavad oma veterinaarravimite andmed salvestada .xls või .pdf vormis aruandeks. E-andmekogusse saab andmed esitada rida-realt sisestades või laadides üles vastav fail. Ka siin võiksid andmed EPJ-i andmebaasist liikuda otse E-andmekogusse.

**Teeme ettepaneku luua E-andmekogu ja ravimiregistri vaheline andmevahetus, mille tulemusena avanevad hulgi- või jaemüüjalt ostetud veterinaarravimid E-andmekogus ostu sooritanud veterinaararsti vaates**. See lihtsustab andmete edasist töötlemist ning suurendab sisestatud andmete usaldusväärsust.

Lisaks rõhutame veel kord vajadust andmete esitamist lihtsustada ning luua võimalus andmeid esitada, kasutades selleks oma farmitarkvara või teenust pakkuvate (nt EPJ) ettevõtete süsteeme.

1. **Andmete käsitsi sisestamise ajamahukus ja mõju andmete kvaliteedile**

Olemasolevasse E-andmekogusse on kohustus andmeid esitada vähemalt neli korda aastas, kuid määrus nr 68 ei välistata võimalust sisestada andmeid igapäevaselt. E-andmekogusse andmeid sisestavate veterinaararstide sõnul kulub tunde, et pidada nõuetekohaselt täpset loomapõhist arvestust. Lisaks tekitab segadust, kuidas esitada korrektselt ja üheselt mõistetavalt andmeid aerosoolina või tilkadena doseeritavate ravimite kasutamise kohta. Kuigi seakasvatajate ümarlaua kohtumisel lubas PTA esindaja lähiajal avaldada juhendi antimikroobsete ravimite ja vaktsiinide andmete esitamise kohta, tuleb senini sisestatud andmete võrreldavusel ja järelduste tegemisel olla ettevaatlik. Kindlasti soovitame juhendi väljatöötamisse kaasata veterinaararstide ja põllumajandusloomade kasvatajate esindajaid, et töödokumendis saaks kajastatud kõik senini andmete esitamisel üleskerkinud küsimused ja probleemid. Lisaks **teeme ettepaneku lisada E-andmekogusse märkuste lahter või iga aruandluskohustuse alla kuuluva ravimi juurde selgitus loomühikute ja manustatud ravimite koguselise arvutuse kohta**. Nii suureneb tõenäosus, et andmed on ühetaoliselt sisestatud ning omavahel võrreldavad.

E-andmekogu IT-lahenduse välja töötamise hanke läbi viimisel konsulteeris Regionaal- ja Põllumajandusministeerium sektoriga. E-andmekogu kasutamise kohta on toimunud kaks infopäeva, kuid hiljem ei ole andmesisestajatelt tagasisidet küsitud. EPKK sektori esindajana on probleeme välja toonud PTA-le, kuid PTA sõnul on nende võimalused E-andmekogu arendada piiratud, kuivõrd rahastus tuleb REM poolt. Teeme **ettepaneku kutsuda kokku kohtumine erinevate osapooltega, mille eesmärk on välja selgitada, millised on E-andmekogu kasutamisega ilmnenud probleemid ja pakkuda välja sobivad lahendused**.

1. **Andmete esitamise tähtaeg**

Määruse nr 68 § 6 sätestab kohustuse esitada andmed välja kirjutatud ravimite ning veterinaarteenuse osutamise käigus väljastatud ja kasutatud ravimite kohta E-andmekogu kaudu igal aastal üks kord kvartalis vastavalt 5. aprilliks, 5. juuliks, 5. oktoobriks ja 5. jaanuariks. Viiepäevane teavituse tähtaeg kvartaalsete andmete kokku panemiseks ja nende õigeaegseks sisestamiseks E-andmekogusse on osutunud liiga lühikeseks ajaks. Juhul kui 5. kuupäev sattub nädalavahetusele või nädalavahetusele vahetult järgnevale päevale, jääb andmete koondamiseks aega veelgi vähem. Arvestades asjaoluga, et kuu algus on ettevõtjale kõige kiirem aeg, oleks mõistlik andmete esitamise tähtaega pikendada kuni 15. kuupäevani. Seepärast teeme **ettepaneku muuta määruse nr 68 §-i 6 järgmiselt: „Paragrahvis 4 loetletud andmed välja kirjutatud ravimite ning veterinaarteenuse osutamise käigus väljastatud ja kasutatud ravimite kohta esitatakse Põllumajandus- ja Toiduametile selleks ettenähtud kliendiportaali kaudu üks kord kvartalis igal aastal 15. aprilliks, 15. juuliks, 15. oktoobriks ja sellele aastale järgneva aasta 15. jaanuariks riiklikku veterinaararstide registrisse kandmiseks.“**

Loodame, et saate arvestada meie ettepanekutega antimikroobsete ravimite andmebaasi kasutamise parendamiseks. Oleme igakülgselt nõus oma ettepanekuid nii kirjalikult kui suuliselt kommenteerima ja vajadusel ka täiendama.

Lugupidamisega

/allkirjastatud digitaalselt/

 Meeli Lindsaar

Toiduvaldkonna juht

Eesti Põllumajandus-Kaubanduskoda

Lisad:

1. Seakasvatajate ja sealihatootmise ümarlaua protokoll, PROTOKOLL\_17.01.24\_seakasvatajate\_ümarlaud.docx
2. PTA kliendinõukoja koosoleku protokoll, 2023\_PROTOKOLL\_ Kliendinõukoda\_30.11\_.docx

Teadmiseks: Põllumajandus-Toiduamet, Ravimiamet